Nädala eest ilmus viimane Meie Maa. Meenutame meie tänases lehes pikemalt seda Saaremaa ajaloo olulist etappi, mis kestis 33 aastat.
Ehkki Meie Maa hakkas 1989. aasta aprillis ilmuma maavanem Ants Tammlehe soovil, sai ajaleht õige hoo sisse neli aastat hiljem.
“1993. aasta alguses astus Saaremaa raadio uksest ootamatult sisse kõhn prillidega mees, kilekott oli näpu otsas,” meenutab oma esimest kohtumist tulevase Meie Maa omaniku Arne Pagiliga tuntud lehemees ja raadiohääl Veljo Kuivjõgi.
Göteborgis elav välissaarlane oli just Raul Pikkani käest 1 krooniga ostnud ajalehe Meie Maa.
Pagil vaatas käekella ja teatas, et tal on päris kiire, hüppab kohe lennukile ja lendab Rootsi, kuid ajalehe väljaandmiseks oleks hädasti vaja juriidilist keha, meenutab Kuivjõgi.
See oli vägeva stardi algus.
Saaremaa vajab uut ajalehte, otsustas millalgi 1989. aasta alguses Ants Tammleht, Kingissepa Rajooni TSN Täitevkomitee esimees, hilisem maavanem.